CELEX: 32012D0816
Language: ro
Date: 2012-12-19 00:00:00
Title: 2012/816/UE, Euratom: Decizia de punere în aplicare a Comisiei din 19 decembrie 2012 de modificare a Deciziei 96/565/Euratom, CE de autorizare a Suediei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii TVA [notificată cu numărul C(2012) 9547]

21.12.2012   
            
            
               RO
            
            
               Jurnalul Oficial al Uniunii Europene
            
            
               L 352/59
            
         DECIZIA DE PUNERE ÎN APLICARE A COMISIEI
   din 19 decembrie 2012
   de modificare a Deciziei 96/565/Euratom, CE de autorizare a Suediei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii TVA
   [notificată cu numărul C(2012) 9547]
   (Numai textul în limba suedeză este autentic)
   (2012/816/UE, Euratom)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 13,
   întrucât:
   
               (1)
            
            
               În temeiul articolului 380 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2), Suedia poate continua să scutească atât prestarea de servicii de către autori, artiști și artiști-interpreți sau executanți, aceste servicii fiind enumerate în anexa X partea B punctul 2, cât și operațiunile enumerate în anexa X partea B punctele 1, 9 și 10, atât timp cât aceleași scutiri se aplică în oricare dintre statele membre care făceau parte din Comunitate la 31 decembrie 1994; aceste operațiuni trebuie luate în considerare pentru determinarea bazei resurselor TVA.
            
         
               (2)
            
            
               În cazul Suediei, pe baza Regulamentului (CEE, Euratom) nr. 1553/89, Comisia a adoptat Decizia 96/565/Euratom, CE (3) de autorizare a Suediei, cu efect de la 1 ianuarie 1995, să utilizeze anumite estimări aproximative pentru calculul bazei resurselor proprii TVA.
            
         
               (3)
            
            
               Începând cu 1 ianuarie 1997, în ceea ce privește drepturile de autor și redevențele, Suedia impozitează operațiunile menționate în partea B punctul 2 din anexa X la Directiva 2006/112/CE; autorizația acordată în acest sens ar trebui să înceteze, cu efect de la acea dată.
            
         
               (4)
            
            
               Comisia a invitat Suedia să verifice dacă autorizațiile care i-au fost acordate fără limitare explicită în timp sunt în continuare necesare și să confirme acest lucru Comisiei; Suedia a confirmat că autorizația de a utiliza estimări aproximative pentru operațiunile menționate la punctul 2 partea B din anexa X la Directiva 2006/112/CE urma să nu se mai aplice în cazul drepturilor de autor și al redevențelor.
            
         
               (5)
            
            
               Din motive de claritate și de transparență a normelor Uniunii, dispozițiile care au devenit caduce sau au încetat să mai aibă efect ar trebui să fie abrogate.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului consultativ privind resursele proprii,
            
         ADOPTĂ PREZENTA DECIZIE:
   Articolul 1
   Articolul 2 punctul 2 din Decizia 96/565/Euratom, CE se elimină.
   Articolul 2
   Prezenta decizie se adresează Regatului Suediei.
   
      Adoptată la Bruxelles, 19 decembrie 2012.
      
         
            Pentru Comisie
         
         Janusz LEWANDOWSKI
         
            Membru al Comisiei
         
      
   
   
      (1)  JO L 155, 7.6.1989, p. 9.
   
      (2)  JO L 347, 11.12.2006, p. 1.
   
      (3)  JO L 247, 28.9.1996, p. 41.